Kaapstad-burgemeester De Lille bedank | Maroela Media
Patricia de Lille, burgemeester van Kaapstad (Foto: Chantall Presence/ANA)
Die beleërde burgemeester van Kaapstad, Patricia de Lille, het Sondag bedank en die Demokratiese Alliansie het alle aanklagte teen haar teruggetrek.
De Lille se bedanking tree van einde Oktober in werking.
Mmusi Maimane, leier van die DA, het gesê die party en De Lille het 'n "gesamentlike ooreenkoms" bereik.
"Dit was 'n lang en moeilike pad. Die saak het reeds vir te lank gesloer en het die energie en aandag van albei partye afgetrek van ons kern werk, en ons vra om verskoning daarvoor," het Maimane in 'n verklaring gesê.
"Ons wou graag saam 'n ooreenkoms bereik en ons het dit nou gedoen. Ek is vol vertroue dat hierdie besluit in die beste belang is vir die mense van Kaapstad."
Maimane het gesê die aanstelling van 'n nuwe burgemeester sal dadelik begin.
"Alle interne dissiplinêre aanklagte teen Patricia de Lille is teruggetrek. Enige ander ondersoeke deur die Stad word nie deur hierdie ooreenkoms geraak nie."
Hy het gesê die DA erken dat die burgemeester die DA-regering in die Stad Kaapstad sedert 2011 grootliks met lof gelei het. "Die span wat sy gelei het, het vier keer skoon oudits gekry en dit het daartoe bygedra dat Stad Kaapstad sy vooraanstaande posisie as leidende metro in Suid-Afrika kon behaal. Sy was nagenoeg 'n dekade lank 'n kollega, vriendin en lojale lid van die DA. Ons is dankbaar dat hierdie ooreenkoms die weg baan dat sy as 'n lid van die DA kan aanbly."
Lees alle vorige berigte oor Patricia de Lille op Maroela Media.
DA In die nuus Kaapstad Patricia de Lille
Hoekom bedank sy dan as sy onskuldig is.
Spaar al die moeite en kies solank 'n anc burgermeester want die da is op pad uit na al die mannewales.